**Estonia-teatterin 116. kausi. Ensi-illat ja projektit kaudelle 2021/2022**

**ILOINEN LESKI**

Franz Lehárin operetti

Viktor Léonin ja Leo Steinin libretto pohjautuu Henry Meilhacin komediaan ”L’attaché d’ambassade” (”Lähetystöavustaja”)

Maailman kantaesitys 30. joulukuuta 1905 Theater an der Wienissä

Ensi-ilta Kansallisooppera Estoniassa 19. elokuuta 2021

Musiikinjohto: **Kaspar Mänd**, **Lauri Sirp**

Ohjaus: **André Heller-Lopes** (Brasilia)

Lavastus: **Renato Theobald** (Brasilia)

Puvut: **Sofia di Nunzio** (Argentiina)

Valaistus: **Gonzálo Cordova** (Argentiina)

Koreografia: **Hedi Pundonen**

Kantaesityksestään 30.12.1905 alkaen on ”Iloista leskeä” esitetty maailman lavoilla yli 250 000 kertaa. Eikä ihme – Lehárin herkkä säveltäjäntyö on sovittanut yhteen mukaansa vievän valikoiman valssia, polkkaa, masurkkaa ja cancania, jotka johdattavat meidät loistavaan viihdemaailmaan.

”Iloinen leski” on nokkela tarina nuoresta rikkaasta leskestä Hanna Glawarista, jonka miljoonat pelastaisivat Pontevedron valtion konkurssilta, jos Hanna vain menisi naimisiin jonkun pontevedrolaisen kanssa. Hannaa ympäröi runsas määrä pariisilaisia aatelisihailijoita, mutta Hannan sydän kuuluu juuri sille miehelle, joka on luvannut olla koskaan sanomatta hänelle ”rakastan sinua”. Upeiden juontenkäänteiden, vauhdikkaiden tanssinumeroiden ja romanttisten rakkauslaulujen jälkeen Hanna ja hänen valittunsa löytävät silti polttavan rakkauden.

**VANA TALLINN GAALA. MOZARTIN OOPPERA ”IDOMENEO”**

Wolfgang Amadeus Mozartin oopperan konserttiesitys

27. elokuuta 2021 Kansallisooppera Estoniassa

29. elokuuta 2021 Vanemuisen konserttitalossa

Giambattista Varescon libretto pohajutuu Antoine Danchet’n ”Idoménéoon”

Maailman kantaesitys 29. tammikuuta 1781 Münchenin Residenztheaterissa

Musiikinjohto: **Risto Joost**

Ohjaus: **Veiko Tubin**

Lavastus: **Reili Evart**

Valaistus: **Ritšard Bukin**

Koreografia: **Mehis Saaber**

Vana Tallinn Gaala tarjoaa tänä vuonna ylellisen mahdollisuuden katsella ja kuunnella maailman teatterilavoilla harvoin esitettävää Mozartin oopperaa ”Idomeneo”. Se on yksi Mozartin inhimillisimmistä draamoista, joka kertoo väistämättömyyksistä pohtien samalla kohtalon merkitystä rakkauden astuessaan kuvaan.

”Idomeneo” oli Mozartin ensimmäinen suuri ooppera. Hänen upea musiikkinsa vaatii oikeuksiinsa pääsemiseksi suurta kokoonpanoa ja teoksessa käsiteltävät teemat ovat hyvinkin nykypäiväisiä.

Vaikka oopperan juoni mukailee antiikin mytologian tarinaa Idomeneosta, joka taistelee vuosia Troijan sodassa, tuo musiikki mytologisen tarinan helposti nykyaikaan. Matkalla kotiin Idomeneon laiva joutuu kovaan myrskyyn. Idomeneo lupaa meren, maanjäristysten, hevosten ja myrskyjen jumalalle Poseidonille, että selviytyessään hengissä rantaan, hän uhraa jumalalle ensimmäisen näkemänsä henkilön. Kohtalon oikusta hän tapaakin siinä oman poikansa Idamanten.

Tämä on tarina, jossa rakkaus, intohimo ja oikeudenmukaisuus, ylivalta ja politiikka törmäävät ja menneisyys kohtaa nykyisyyden. Mozart on poiminut myrskyisät teemat musiikkiin, jonka aariat, virtuoosimaiset orkesteriosat ja upeat kuorokohtaukset kätkevät sisäänsä kaikki inhimillisten tunteiden ilmaisumuodot.

**ESTONIAN TEATTERIMARKKINAT**

5. syyskuuta 2021 Kansallisooppera Estonia

Estonian kausi alkaa taas tapahtumarikkaalla teatterifestivaalilla, jossa Estonian solistit, kuoro ja orkesteri tarjoavat ensimakua uusista lavastuksista, myydään lippuja kauden esityksiin sekä Estonian matkamuistoja, julkaisuja, levyjä, teatteripukuja ja rekvisiittoja. Avoinna ovat kahvilat. Tule ja nauti hyvästä musiikkiteatterista! Tapahtuma on ilmainen.

**Põlvan kulttuuri- ja vapaa-ajankeskus**

19.10 kello 18.00 **OPERETTIKUNINGAS** **IMRE KÁLMÁN** Konserttiesitys

**PYHÄINPÄIVÄN KONSERTTI: MOZARTIN REQUIEM – MOZART 265**

31. lokakuuta 2021 kello 17.00 Tallinnan Johanneksen kirkossa

Kapellimestari: **Arvo Volmer**

Kuoronjohtaja: **Heli Jürgenson**

Kansallisooppera Estonian kuoro ja orkesteri

Tallinnan Johanneksen kirkossa esitetään 31. lokakuuta Wolfgang Amadeus Mozartin 265-vuotispäivän kunniaksi hänen requieminsa. Requiem jäi nuorena kuolleen säveltäjän viimeiseksi työksi, sen kirjoitti valmiiksi Mozartin neuvojen mukaan hänen oppilaansa Franz Süssmayr. Teoksen syntyä seuraa legenda, jonka mukaan Mozartin luo oli tullut salaperäinen muukalainen, joka tilasi vaikeasti sairaalta säveltäjältä requiemin. Tulijan mystistä sädekehää vahvistivat hänen tummat vaatteensa, tapa tulla paikalle ilmoittamatta ja halu jäädä tuntemattomaksi. Tällainen tilaus järkytti säveltäjää syvästi ja hän oli vakuuttunut, että kyseessä oli henkilö toisesta maailmasta ja requiemista tulisi hänen oma kuolinmessunsa.

Todennäköisempää on, että tilaaja oli Mozartin tuntema kreivi Walsegg-Stuppach, joka tilasi teoksia Wienin säveltäjiltä salaa ja esitteli ne omissa nimissään amatöörimuusikkona. Kun kreivin nuori vaimo kuoli helmikuussa 1791, halusi leski hänen kuolemansa vuosipäiväksi requiemin ja kääntyi Mozartin puolen. Mozartilla oli samaan aikaan käsillä oopperan ”Taikahuilu” viimeistely ja odottamassa oli vielä yksi tärkeä tilaus, josta ei voinut kieltäytyä – ooppera ”Tituksen lempeys” keisari Leopoldin Böömin kuninkaaksi kruunajaisten kunniaksi. Keräten voimansa Mozart onnistui saamaan valmiiksi molemmat oopperat ja omistautui requiemille. Hänen tuli kuitenkin huononevan terveytensä vuoksi sanella osa ajatuksistaan apurilleen. Säveltäjän ystävä tenori Benedikt Schack muisteli Mozartin elämän iltaa: ”Mozart pyysi tuomaan requiemin keskeneräisen käsikirjan vuoteeseensa ja esitti ystäviensä kanssa kaikki lauluosat laulaen itse alttoa. Kun hän pääsi ”Lacrimosaan”, hän alkoi itkeä ja sulki nuotit.” Mozart kuoli samana yönä 5. joulukuuta 1791.

**TUUTU-ISÄNTÄ JA SALAINEN TEATTERIULLAKKO**

Musiikki-esitys lapsille pohjautuu Edgar Valterin tarinaan ”Tuutu-isännän touhut“

Maailman kantaesitys 2. marraskuuta 2021 Kansallisooppera Estonian kamarisalissa

Ohjaus, dramaturgia, koreografia ja lavastus: **Kati Kivitar**

Musiikki: **Ove-Kuth Soosaar**

Kevyt ja visuaalinen musiikki-esitys lapsille ja heidän vanhemmilleen, jossa annetaan mahdollisuus rauhoittua joulua edeltävässä kaupallisessa sekamelskassa, tilaa ajatella asioita, jotka ovat sielussamme ja unelmissamme tärkeitä siinä ihmeitä täynnä olevassa ja hiljaa puhuvassa teatteriympäristössä.

Esitykseen on noukittu Tuutu-isännän ja Menninkäisen hauskat tarinat ja tapahtumat kotona, kaupungilla ja luonnossa. Tarina alkaa, kun yksinäinen vanha mukava mies Tuutu antaa sielunsa kirpputorilta ostamalle puunukelle. Menninkäinen sen sijaan, että kävisi varkaissa ja toisi muiden tavoin isännälleen rikkautta, alkaa toimia päinvastoin: se etsii ja kerää ihanien kaupunkilaisten kadottamia asioita palauttaakseen ne. Sen tuloksena kaupungissa avataan hyväntekeväisyys-löytötavaratoimisto!

Ikä: 4+

**Rakveren urheilutalo**

**4.11 kello 18.00** Loewen musikaali **”My Fair Lady”**

**LUDVIG XIV – KUNINGAS AURINKO**

Teet Kaskin baletti

Maailman kantaesitys Kansallisooppera Estoniassa 19. marraskuuta 2021

Ohjaus ja koreografia: **Teet Kask**

Musiikki: **Timo Steiner, Sander Mölder**

Libretisti: **Tõnu Õnnepalu**

Lavastus ja videot: **Ülar Mark, Taavi Varm**

Puvut: **Kristjan Steinberg**

Valaistus: **Margus Vaigur**

**Inspiraatio**

”Olen tullut tänne välittääkseni teille toivomukseni! Kanslerini kertoo loput.” Tältä kuulosti historian korvissa itsevarman 4-vuotiaan Ludvig XIV:n lapsenääni, joka piankin esitti keskeistä roolia Aurinkokuninkaana monarkkisen Euroopan historianbaletissa.

Jos ihmisen elämää verrataan tanssiin, niin elämäntanssi sopii Ludvig XIV:n elämän kuvaamiseen erittäin hyvin. Baletti on ollut Ludvigin hovissa loiston ja vaurauden symboli. Hän itse tanssi noin 80 balettiroolia, oli balettitaiteen ja taiteiden laajemmaltikin avokätinen tukija. Baletti oli Ludvigille salakieleksi daamien kanssa seurustellessa.

Muistokuva Ludvigista ei sisällä vain upeita sävyjä ja onnea. On myös paljon vihaa, itsekkyyttä, kärsimystä, tylsistymistä, voimattomuutta. Niitä seuraavat usein tyhjä valtion kassa, rauhaton kansa ja keinuva kuninkaanvalta. Kyseessä on kuitenkin eräs upea maalaus.

**Tõnu Õnnepalu**: ”Kuningas on satuhahmo, mutta myös oikeasti elävä ja hallitseva kuningas. Ludvig XIV oli suuri kuningas, mutta syntyi kuitenkin vauvana ja sai lapsuudessaan tuntea sekä epävarmuutta että pelkoa: ajat olivat sekavia. Nuorena miehenä hän päätti muuttaa asioita, loi Valtion – jotain ennennäkemätöntä. Kaikkivaltiaan Valtion, jonka ei pidä olla vain pelottava vaan myös ihailtava. Olemme perineet Valtion häneltä, kuten myös Versaillesin linnan ja puutarhat. Ja baletin. Tanssikin on väline esitellä kuninkaan loistoa. Valtio on teatteria. Valta on teatteria. Mutta teatteri on katoavaa taidetta, esitys alkaa joka päivä uudelleen, niin kuin aurinkokin nousee, jotta päivä voisi taas tulla. Nokkela hovi, joka ymmärsi, että kaikki langanpäät ovat nyt Kuninkaan käsissä, antoi hänelle tosissaan tämän nimen: Roi-Soleil, Kuningas Aurinko.”

**KANSALLISOOPPERAN POIKAKUORO 50**

Konsertti 25. marraskuuta 2021 kello 18.00 Estonian konserttisalissa

Kapellimestari: **Arvo Volmer**

Kansallisooppera Estonian poikakuoro, solistit, oopperakuoro ja orkesteri

Kansallisooppera Estonian poikakuoro juhlii 50-vuotispäiväänsä juhlakonserttisarjalla, jossa esitetään 25.11 Igor Stravinskyn ”Psalmisinfonia” ja Jean Sibeliuksen viides sinfonia, Es-duuri, *op*. 82. Konsertti nauhoitetaan ja keväällä 2022 ilmestyy poikakuoron juhla-CD, jossa on kolme suurteosta: Faurén requiem, Sumeran ”Kolme sonettia William Shakespearen teksteihin” ja Stravinskyn ”Psalmisinfonia”.

**Kansallisooppera Estonian poikakuoron** perusti vuonna 1971 professori Venno Laul. Kuoro kantoi alussa nimeä Viron valtiollisen akateemisen mieskuoron poikakuoro ja myöhemmin Viron poikakuoro. Vuodesta 1997 kuoro kuuluu Kansallisooppera Estoniaan ja vuodesta 2001 toimii kuoronjohtajana Hirvo Surva.

**”Psalmisinfonia”** (1930) on Stravinskyn ensimmäinen suurempi hengellinen teos. Teoksen tilasi Sergei Koussevitzky Bostonin sinfoniaorkesterin 50-vuotispäiväksi, mutta kantaesityksessä 13. joulukuuta 1930 sen esittivät Brysselin filharmonikot. Kuusi päivää myöhemmin se pääsi Koussevitzkyn johdolla myös Bostonin sinfoniaorkesterin ohjelmistoon. Stravinskylla ei ollut tarkoituksenaan kirjoittaa 1800-luvun perinteistä sinfoniaa, jossa oli neljä selvästi erottuvaa osaa vaan luoda dynaaminen kolmiosainen teos, jossa sekä orkesterilla että kuorolla olisi samanarvoinen rooli psalmin viestin välityksessä. ”Se ei ole sinfonia, johon lisäsin laulettavaksi psalmit. Päinvastoin, se on psalmien laulaminen, johon lisäsin sinfonian“, on säveltäjä itse kertonut. ”Psalmit ovat innostuksen osoittamista runollisessa muodossa, mutta siinä on oma osansa vihalla ja tuomitsemisella ja jopa kiroamisella. Valitsin yhden suosituimmista, psalmin numero 150, ja kuvittelin sen tanssittavana lauluna, kuin kuningas Daavid olisi tanssinut Nooan arkin edessä…Minulta pyydettiin orkesteriteos ilman kuoroa, mutta idea luoda psalmisinfonia oli kummitellut mielessäni jo pidemmän aikaa. Kuoro esittää uskovaisten joukkoa, joka on teoksen alussa etääntynyt Jumalasta, mutta lopussa löytää Hänet taas.”

Virossa ”Psalmisinfonian” ensi-ilta oli 29.3.1936 Estonian musiikkiosaston sekakuoron ja Estonian sinfoniaorkesterin esityksessä, kapellimestarina toimi tuolloin Eduard Tubin.

Jean Sibeliuksen **viides sinfonia** kuultiin ensimmäisen kerran 8.12.1915, säveltäjän 50-vuotisjuhlan kunniaksi, jolloin hän itse myös johti orkesteria. Suuresta yleisösuosiosta huolimatta ei Sibelius itse ollut tyytyväinen teokseensa ja muokkasi sitä vielä kaksi kertaa. Lopullinen kolmiosainen versio valmistui vuonna 1919.

Sinfonia valmistui teoksen suosiosta huolimatta Sibeliukselle taiteellisesti vaikeaan aikaan, jolloin hän yritti päästä selville siitä, millainen hänen luovan allekirjoituksensa tulisi jatkossa olla. Säveltäjä ymmärsi selvästi, että modernit Igor Stravinsky ja Arnold Schönberg liikkuivat uudemman ja modernimman äänimaailman suuntaan, mikä sai Sibeliuksen tuntemaan itsensä vanhanaikaiseksi ja vanhentuneeksi. Siitäkin huolimatta viides sinfonia on yksi hänen tunnetuimmista ja rakastetuimmista teoksistaan. Sen finaalissa on joutsenteema, joka on saanut inspiraatiota majesteettisten lintujen lennosta säveltäjän pään yli: ”Tänään, kymmenen minuuttia ennen yhtätoista näin 16 joutsenta lentämässä pääni yläpuolella. Se oli upea kokemus!”

**KANSALLISOOPPERAN JOULUKONSERTTI**

15. joulukuuta 2021 kello 18.00 Tallinnan Johanneksen kirkossa

Kansallisooppera Estonian solistit, kuoro, orkesteri ja poikakuoro luovat juhlatunnelmaa konsertilla, jossa kuullaan Mozartin motetti ”Exsultate, jubilate” ja Honeggerin ”Joulukantaatti”.

Wolfgang Amadeus Mozart kirjoitti motetin **”Exsultate, jubilate”** kuusitoistavuotiaana, oman seitsemännen oopperansa ”Lucio Sillan” Milanon Regio Ducal Teatron ensiesityksen jälkeen vuonna 1772. Cecilion roolin laulaneen kuuluisan kastraatin Venezio Rauzzinin ihmeellinen ääni lumosi nuoren miehen niin, että hän kirjoitti motetin pitäen silmällä juuri Rauzzinin vokaalisia kykyjä. Teoksen virtaavat värit ja vaatimukset tulkitsijan kyvyille voivat antaa oletuksia Rauzzinin äänen ominaisuuksista. ”Exsultate, jubilate” sai ensi-iltansa 17.1.1773 San Antonion kirkossa Milanossa Rauzzinin esittämänä. Tässä teoksessa Mozart on yhdistänyt vakavan oopperan (*opera seria*) italialaisen sinfonian kolmiosaiseen (nopea, hidas, nopea) muotoon. Tuloksena on miniatyyrinen kolmiosainen vokaalikonsertti.

Arthur Honegger (1892–1955) kuului 1900-luvun alun nuoriin ranskalaissäveltäjiin, jotka olivat kontrastiksi impressionismille. **”Joulukantaatti”** on säveltäjän viimeinen ja yksi suosituimmista teoksista, joka valmistui vuonna 1953 ja libreton perusteena on yhteenveto Kristuksen syntymätarinasta. Se on rakennettu liturgisista ja kansanteksteistä, psalmeista ja osittain latinankielisestä Gloriastakin. Teokseen on nivottu myös useita perinteisiä ranskan- ja saksankielisiä joululauluja. Säveltäjä on lisäksi käyttänyt motiiveja vuonna 1941 valmistuneen kärsimysajan näytelmän musiikista, jota ei koskaan esitetty. 22-minuuttinen teos baritonille, orkesterille, kuorolle ja lapsikuorolle kulkee tunteellisen matkan melankolisista tunneväreistä ahdistavaan valituslauluun ja sitten iloisesti joululauluista siunaavaan päätökseen.

**ESTONIAN UUDENVUODEN TANSSIAISET**

31. joulukuuta 2021 Kansallisooppera Estoniassa

Ohjaus: **Veiko Tubin**

**TAIKAHUILU**

Wolfgang Amadeus Mozartin ooppera

Emanuel Schikanederin libretto

Maailman kantaesitys 30. syyskuuta 1791 Wienin Theater auf der Wiedenissä

Ensi-ilta Kansallisooppera Estoniassa 28. tammikuuta 2022

Ohjaus: **Vilppu Kiljunen** (Suomi)

Lavastus: **Kimmo Viskari** (Suomi)

Valaistus: **Anton Kulagin**

Wolfgang Amadeus Mozartin viimeinen ooppera ”Taikahuilu” sai ensi-iltansa vuonna 1791 Wienissä ja noudattaa wieniläisen maagisen teatterin parhaita periaatteita. Mutta oopperaa ei kuitenkaan ole helppo ymmärtää: onko se ooppera, joka kertoo salaisen yhdistyksen riiteistä? Vai onko se vain jännittävä näytelmä? Joka tapauksessa kyseessä on mestariteos, jossa fantastiset satuelementit, leikkisä näytös, liikuttavat ideat ihmisyydestä ja valaistuksesta ja säveltäjän kauniit melodiat sulautuvat kauniiksi allegoriaksi.

”Taikahuilussa” kohtaavat kaksi vastakkaista voimaa: yhdellä puolella pahan ja ilkeän Yön kuningattaren pimeyden valtakunta, toisella hyvän ja viisaan Sarastron valon valtakunta. Ovela Yön kuningatar lähettää prinssi Taminon vapauttamaan tyttärensä Paminan valon valtakunnasta. Matkalla prinssi ymmärtää, etteivät asiat ole aina miltä näyttävät – taikahuilun ja uskollisen seuralaisensa Papagenon kanssa he etsivät totuutta, rakkautta ja valaistusta. Tamino valaistuu itse Sarastron valtakunnassa ja pimeyden valtakunnan tulee vetäytyä. Yksinkertainen mutta hyväsydäminen Papageno epäonnistuu kaikissa yrityksissään olla valon valtakunnan arvoinen, mutta löytää kuitenkin onnensa rakastavassa puolisossaan Papagenassa.

Mestariteoksesta huokuu hyvyyttä, näennäisesti yksinkertaisessa musiikissa on syvää elämänviisautta ja Mozartin kauneimmat melodiat sitovat oopperan elegantiksi allegoriaksi, jossa jalot prinssit, ilkeät kuningattaret ja maaginen maailma ovat vain yksi osa upeasta kokonaisuudesta.

**KANSALLISOOPPERAN NAISTENPÄIVÄN KONSERTTI**

Kansallisooppera Estonian Kamarisalissa 8. maaliskuuta 2022

**ILTAHÄMÄRÄN TALOT**Tiit Härmin baletti Gustav Mahlerin musiikkiin pohjautuu Eduard von Keyserlingin samannimiseen tarinaan

Maailman kantaesitys 18. maaliskuuta 2022

Idea: **Eldor Renter**, **Tiit Härm**

Koreografia ja ohjaus: **Tiit Härm**

Lavastus ja puvut: **Maarja Meeru**

Valaistus: **Margus Vaigur**

Videot: **Taavi Varm**

Tiit Härmin luomistyö on aina saanut inspiraatiota uskosta kauneuden lohduttavaan voimaan ja baletti on hänelle yksi tämän kauneuden selvimmistä ilmenemismuodoista. Halu pyrkiä korkeammalle tavallisesta arjesta, ajoittain jopa mauttomasta maailmasta, tavoitella suuria tunteita ja ylimpää kauneutta, luonnehtii Härmiä sekä tanssijana että ohjaajana.

”Iltahämärän talot” kertoo viime vuosisadan vaihteen elegisestä kauneudesta baltiansaksalaisissa kartanoissa. Baletti kertoo tunteista, niiden kauneudesta ja kivusta ja hengellisestä ja aistillisesta rakkaudesta. Se on tarina kahdesta intohimoisesti elämään suhtautuvasta nuoresta, jotka toistensa puoleen pyrkiessään toivovat yhdessä ylittävänsä baltiansaksalaisen aateliston mielialaan ja elämäntapaan juurtuneen toimettomuuden ja elävänsä rohkeasti ja vapaasti.

Padurenin kartanon nuori paronitar Fastrade saapuu kotiin pidemmän poissaolon jälkeen. Kotona kaikki on ennallaan, vakiintuneita tapoja ja elämänrytmiä noudattavaa. Naapurikartanon nuori paroni Dietz viettää aikaansa juhlien, metsästäen, korttia pelaten ja ollen salasuhteessa paroni Dachhausenin vaimon Lydian kanssa löytämättä mistään kestävää tyydytystä. Hän järjestää viihdettä ympäristön kartanoiden nuorille vastapainoksi heidän tylsään joutenoloonsa. Yhteen tällaisista tapahtumista osallistuu odottamattomasti Fastrade. Molemmissa herää toivo, että toistensa kanssa heidän elämässään voisi jotain vielä merkittävästi muuttua. Dietz tekee spontaanin päätöksen sitoa elämänsä Fastradeen. Heidän suhteessaan kohtaavat uhrautuva rakkaus ja kesyttämätön elämän energia.

Mahlerin ja Keyserlingin teoksia yhdistävät yhteinen elin- ja toiminta-aika ja kummankin syvä omistautuminen maailmankuvansa täydelliseen esittämiseen taiteessa. Mahlerin musiikin dramaattinen intohimo maalaa balettilavalle syviä tunteita, intohimoa ja rakkautta.

**KANSALLISOOPPERAN SINFONIAORKESTERIN KONSERTTI**

28. huhtikuuta 2022 Estonian konserttisalissa

Kapellimestari: **Arvo Volmer**

Kansallisooppera Estonian solistit, poikakuoro ja orkesteri

**Ohjelma**:

Lepo Sumeran **kolme sonettia William Shakespearen teksteihin**

Jean Sibeliuksen **toinen sinfonia, D-duuri, *op*. 43**

Lepo Sumeran kolme sonettia William Shakespearen teksteihin (1996) on runollinen ja tunteellinen teos sopraanolle, lukijalle, poikakuorolle ja orkesterille. Säveltäjän luomistyön ilmeikkäin tunnus on romanttiset muotokontrastit – hänen musiikissaan on vastakkain leikki ja kärsimys, *show* ja draama, naamiaiset ja rajaton tunteiden vilpittömyys.

**Lepo Sumera**: ”Shakespearen sonettien” syntytarina on kuten musiikin luomistarina minulla usein – kummallisten yhteensattumien summa. Se on kirjoitettu Viron syöpäsäätiön tilauksesta hyväntekeväisyyskonsertiksi Estonian konserttisaliin. Tekstien etsinnässä valinta osui lopuksi Shakespearen sonetteihin, joissa on selvä intiimi alasävy, mutta yleistettävissä oleva rakkausrunous. Koska laulettavasta tekstistä on melkein aina vaikea saada selvää, lumosi minua juuri mahdollisuus esittää tässä kokoonpanossa sonetteja sekä alkuperäiskielellä että näyttelijän toimesta käännettynä. Poikakuoro esiintyy tässä teoksessa kuin antiikin teatterista olevassa kommentoijan roolissa, lisäten vuosisatoja vanhasta rakkaudesta tulleisiin teksteihin erilaisia aikakausia yhdistäviä tunnekaaria ja näin yleistävän ulottuvuuden.”

Sumeran luomistyön tärkein osa on hänen kuusi sinfoniaansa. Niiden lisäksi hän loi vielä kolme instrumentaalikonserttia (sello- ja pianokonsertti sekä Concerto grosso), lyhyempiä teoksia orkesterille, runsaasti kamariteoksia, kantaatteja ja baletit ”Anselmin tarina”, ”Tilaan suljettu” ja ”Sisilisko”. Lepo Sumera on kirjoittanut musiikkia elokuviin ”[Korpiojan](about:blank) isäntä”, ”[Leikkejä](about:blank) koululaisille” ja ”Helvetti”.

Käytetty on Viron musiikkitietokeskuksen tekstejä: emic.ee.

**Jean Sibelius** on suomalaisen kansallisromanttisen linjan edustaja ja kansallisen koulukunnan perustaja. Maailmanlaajuisen tunnustuksen hän saavutti sinfonisten teosten luojana. Vuonna 1902 valmistunut **toinen sinfonia** on sävelletty vain hetki ”Finlandian” menestyksekkään ensiesityksen jälkeen. Jean Sibelius on kutsunut Italiassa valmistunutta teostaan tunnustukseksi, jossa näkyy hänen tunnemaailmansa ja syvä luontotunteensa. Toisen sinfonian säveltämisen aikaan Suomessa vallitsi vaikea poliittinen tilanne, joka on antanut mahdollisuuden tulkita teosta kuin isänmaallista manifestia. Säveltäjä kielsi kaikki tällaiset oletukset ja vakuutti, ettei hänen sinfonioissaan ole tiettyä ohjelmaa toisin kuin sinfonisissa runoissa. Ensiesitys oli suomalaisille suurtapahtuma – sitä saatteli ennennäkemätön suosio ja konsertti tuli kuulijoiden toiveesta esittää viikon aikana vielä kolme kertaa.

**JOLANTA**

Pjotr Tšaikovskin oopperan konserttiesitys 31. maaliskuuta 2022 kello 19.00 Estonian konserttisalissa

Maailman kantaesitys 18. joulukuuta 1892 Pietarin Mariinski-teatterissa

Musiikinjohto: **Arvo Volmer**

Ooppera ”Jolanta” ja baletti ”Pähkinänsärkijä” valmistuivat Mariinski-teatterin tilauksesta kokoillan yhdistelmänä. Tšaikovskin viimeinen ooppera ”Jolanta” perustuu tanskalaisen runoilijan Henrik Hertzin lyyriseen draamaan ”Kuningas Renen tytär”, jonka pohjalta säveltäjän veli Modest Tšaikovski kirjoitti libreton. ”Olen ihastunut draamaan ”Kuningas Renen tytär”, joka on oopperan näkökulmasta äärimmäisen kiitollinen materiaali enkä epäile teoksen onnistumista, jos vain ajan riittämättömyydestä johtuva kiirehtiminen ei vaikuta häiritsevästi”, kirjoitti säveltäjä vuonna 1891 Pietarin teatterien johtajalle Ivan Vsevoložskille, oopperan ”Jolanta” tilaajalle.

Yleisö otti ensiesityksessä molemmat teokset vastaan innostuneesti. Oopperaa esitettiin samana kautena peräti yksitoista kertaa. Tšaikovskin innovaatio oopperalajissa on hyvin sidoksissa aikakauden perinteisiin ja uuden etsintään. ”Jolanta” on Tšaikovskin kevyin ja elämänmyönteisin musikaalinen legenda. Se on tarina sokeasta prinsessa Jolantasta, jossa odottamattomasti herännyt rakkaus ritari Vaudemontia kohtaan herättää intohimoisen halun nähdä luonnon ja valon ehtymättömiä värejä. Idea syvän tahdon, kaiken voittavan rakkauden ja hengellisen puhtauden synonyymeistä sai Tšaikovskin teoksessa tarttuvasti runollisen ja ankaran lyyrisen ilmaisun. Jolantan ihmeellinen parantuminen on hymni elämälle, rakkaudelle, valolle ja luonnolle.

**KANSAINVÄLISEN TANSSIPÄIVÄN GAALA**

29. huhtikuuta 2022 kello 19.00 Kansallisooppera Estoniassa

**NÄPSÄKÄÄVÄT**

Lastenooppera perustuu Eno Raudin samannimiseen tarinaan

Säveltäjä Tõnis Kaumann, libretisti Vahur Keller (Kellerteater)

Maailman kantaesitys Kansallisooppera Estoniassa 27. toukokuuta 2022

Ohjaus: **Vahur Keller** (Kellerteater)

Lavastus: **Jaanus Laagriküll**

Puvut: **Gerly Tinn**

Videot: **Rene Topolev** (Kellerteater)

Koreografia: **Märt Agu**

Valaistus: **Margus Vaigur**

Muhvi, Leikkokenkä ja Sammalparta ovat kolme matkalaista, jotka rakastavat jäätelöä, vapautta ja seikkailuja. He ymmärtävät heti saman vitsin ja lallattelevat aina matkallaan. Mutta kun luonnon tasapaino on rikottu – linnut ovat paenneet metsästä ja kaupunki värisee lähenevän katastrofin edessä – tulee juuri Näpsäkääpien pelastaa maailma. Nyt tehdään jopa niistä sankareita, jotka eivät ole siksi edes syntyneet.

Libretisti ja ohjaaja **Vahur Keller**: ”Kirjailija Eno Raud on luonut virolaisen lastenkirjallisuuden kolme viehättävintä ja värikkäintä hahmoa, joiden lavalle tuonti Estoniassa on suuri ilo. Säveltäjä Tõnis Kaumannin musiikki on ominaista, kaunista ja toiminnallista. Uskon, että ”Näpsäkäävät” on Viron ensimmäinen sydämellinen *action*-ooppera. Tämä tarina sulattaa varmasti sekä lasten että heidän vanhempiensa sydämet eikä se vanhene koskaan, sillä paras lääke kaikkeen on aina aito ystävyys, fiksuus ja lämmin huumori (puhumattakaan hirvenjäkäläteestä).”

Eipä sitten muuta kuin maukas puolukka parrasta suuhun, muhvi käsiin, varpaat kengänkärjistä ulos, punainen pakettiauto valmiiksi ja seikkailu oopperassa voi alkaa!

**TALLINNAN BALETTIKOULUN GAALA**

6. kesäkuuta 2022 Kansallisooppera Estoniassa

LISÄINFO:

Kotisivu: <https://opera.ee/en/>

Instagram [www.instagram.com/estoniannationalopera/](http://www.instagram.com/estoniannationalopera/)

Facebook: [www.facebook.com/Rahvusooper/](http://www.facebook.com/Rahvusooper/)

Youtube: [www.youtube.com/user/Rahvusooper](http://www.youtube.com/user/Rahvusooper)